钦定古今图书集成/方舆汇编/边裔典/第051卷 > 北魏
## 钦定古今图书集成/方舆汇编/边裔典/第051卷 > 北魏

### 太武帝太延三年三月龟兹国遣使朝献

太延五年四月龟兹国遣使朝献。

按：以上《魏书太武帝本纪》云云。

### 太平真君九年诏成周公万度归自焉耆西讨龟兹按魏书太武帝本纪云云按龟兹本传龟兹国在

“尉犁西北，白山之南一百七十里。都延城”，汉时旧国
也，去代一万二百八十里。其王姓白，即后凉吕光所
立《白震》之后。其王头系彩带，垂之于后，坐金狮子床。
所居城方五六里。其刑法，杀人者死，劫贼则断其一
臂，并刖一足。税赋准地征租，无田者则税银钱。风俗、
婚姻、丧葬、物产与焉耆略同，唯气候少温为异。又出
细毡，饶铜、铁、鈆麖皮、氍毹沙、盐绿、雌黄、胡粉、安息香、
良马、犎牛等。东有轮台，即汉贰师将军李广利所屠
者。其南三百里有大河东流，号“计式水”，即黄河也。东
去焉耆九百里，南去于阗一千四百里，西去疏勒一
千五百里，北去突厥牙帐六百馀里，东南去瓜州三
百里。其东阙城戍，寇窃非一。世祖诏万度归率骑一
千以击之，龟兹遣乌羯目提等领兵三千距战，度归
击走之，斩二百馀级，大获驼马而还。俗性多淫，置女
市，收男子钱入官。土多孔雀，群飞山谷间，人取养而
食之，孽乳如鸡鹜。其王家恒有千馀只云。其国西北
大山中有如膏者，流出成川，行数里，入地如餬甚
臭。服之发齿已落者。能令更生。病人服之皆愈。自后
每使朝贡

按《水经注》，姑墨川水东迳龟兹国南，又东左合龟兹
川水有二源，西源出北大山南。释氏《西域记》曰：“屈茨
北二百里有山，夜则火光，昼日但烟。人取此山石炭
冶此山，铁恒充三十六国用。”故郭义恭《广志》：“龟玆能
铸冶。”

太平真君十年十一月龟兹国遣使朝献。

按：《魏书太武帝本纪》云云。

### 孝文帝延兴五年四月龟兹国遣使朝献

### 太和元年十月龟兹国遣使朝贡

太和二年七月龟兹国遣使献名驼七十头九月龟
兹国遣使献大马名驼珍宝甚众。

太和三年九月龟兹国遣使朝献。

按：以上《魏书孝文帝本纪》云云。

### 宣武帝永平三年十月龟兹国遣使朝献

按：《魏书宣武帝本纪》云云。

### 孝明帝神龟元年闰七月龟兹国遣使朝献

### 正光三年七月龟兹国遣使朝贡

按：以上《魏书孝明帝本纪》云云。